যাপিতজীবনে চলার পথ মসৃণ নয়। সেখানে সুখবোধ, দুঃখবোধ আছে, থাকবে। জীবনের অনেক দুঃখানুভূতি, অনেক না পাওয়া, অনেক অপ্রাপ্তি ফেসবুকের পাতায় পাতায় ভেসে ওঠে না। অন্যভাবে বলা যায়, ফেসবুকের পাতায় যে জীবনকে দেখি, আদতে জীবন তার চেয়ে অনেক জটিলতর। সমাজবিজ্ঞানী গফম্যান বলেন, দৈনন্দিন জীবনে মানুষ সাধারণত তার ভালো রুচিবোধকে বেশি প্রকাশ করে থাকে। মানুষের আচরণ সমাজে অন্য মানুষের প্রত্যাশা দ্বারা প্রভাবিত হয়ে থাকে। মানুষের এই প্রয়াসকে সমাজবিজ্ঞানী গফম্যান ‘ব্যক্তিত্বের ব্যবস্থাপনা’ বলেছেন। শেক্সপিয়রও বলেছেন একই কথা। নর-নারী জগতে অভিনয় করে। ভালো থাকার অভিনয়, ভালো রুচিবোধ থাকার অভিনয় ইত্যাদি। অভিনয় না করে কীভাবে ভালো থাকা যায় এই নেটওয়ার্ক সমাজে? কীভাবে কাটানো যাবে ফেসবুক বিষণ্ণতা? যাপিতজীবন ও উপস্থাপিত জীবনের পার্থক্য বোঝা। সেই সঙ্গে সবার ফেসবুক ব্যবহারে আরও দায়িত্বশীল ও সংবেদনশীল আচরণের অভ্যাস গড়ে তোলা উচিত। সত্যিকার অর্থে, ফেসবুকের সুপ্রভাব বা কুপ্রভাব সম্পূর্ণভাবেই নির্ভর করে এর সংবেদনশীল ও সচেতন ব্যবহারের ওপর। তাই ফেসবুক ব্যবহারে অনেক বেশি সচেতন ও কৌশলী হতে হবে।